b'\n_START_ARTICLE_\nSivertas\n_START_PARAGRAPH_\nSivertas, Sv\xc2\xa0\xe2\x80\x93 tai i\xc5\xa1vestinis SI sistemos matavimo vienetas, kuriam 1979\xc2\xa0m. suteikta \xc5\xa1ved\xc5\xb3 mokslininko R.M. Siverto, tyrusio radiacijos poveik\xc4\xaf gyviems organizmams, pavard\xc4\x97. Sivertais matuojama jonizuojan\xc4\x8diojo spinduliavimo lygiavert\xc4\x97 doz\xc4\x97\xc2\xa0\xe2\x80\x93 kokiu radiacijos kiekiu buvo ap\xc5\xa1vitintas \xc5\xbemogus ar kitas organizmas. Nesisteminis lygiavert\xc4\x97s doz\xc4\x97s vienetas yra vadinamasis biologinis rentgeno ekvivalentas arba REM (Roentgen equivalent man, rem): 1 Sv = 100 rem arba 1 rem = 0,01 Sv._NEWLINE_Kadangi sivertas yra labai didelis doz\xc4\x97s dydis, patogiau naudoti kartotinius jo vienetus\xc2\xa0\xe2\x80\x93 milisivertus (mSv, t\xc5\xabkstantoji siverto dalis), mikrosivertus (\xc2\xb5Sv, milijonin\xc4\x97 siverto dalis), nanosivertus (nSv, milijardin\xc4\x97 siverto dalis). Kalbant apie radiacin\xc4\xaf fon\xc4\x85, vietoje seniau pla\xc4\x8diai vartot\xc5\xb3 mikrorentgen\xc5\xb3 per valand\xc4\x85 dabar yra naudojami mikro arba milisivertai per valand\xc4\x85. S\xc4\x85ry\xc5\xa1is tarp j\xc5\xb3 toks: 1 Sv = 100 rentgen\xc5\xb3, 1 mSv = 100 milirentgen\xc5\xb3, o 1 \xc2\xb5Sv = 100 mikrorentgen\xc5\xb3._NEWLINE_Tiek gamtin\xc4\x97, tiek ir dirbtin\xc4\x97 radiacija (jonizuojan\xc4\x8dioji spinduliuot\xc4\x97) \xc5\xbemonij\xc4\x85 veikia nuo neatmenam\xc5\xb3 laik\xc5\xb3. Prie gamtinio radiacinio fono, supan\xc4\x8dio mus visur bei kintan\xc4\x8dio priklausomai nuo geografin\xc4\x97s vietov\xc4\x97s, \xc5\xbemogus yra prisitaik\xc4\x99s. Tuo tarpu dirbtiniai radiacijos \xc5\xa1altiniai yra sukurti \xc5\xbemogaus ir yra naudojami moksle, medicinoje, \xc5\xbeem\xc4\x97s \xc5\xabkyje, pramon\xc4\x97je.'